Brøndby IF bekræfter dialog med Boulahrouz

Brøndby IF's sportschef Per Rud er i dag blevet konfronteret med spekulationer, der sætter klubben i forbindelse med den hollandske forsvarsspiller Khalid Boulahrouz.

Boulahrouz har en fortid i HSV, Stuttgart, Chelsea, Sevilla og senest Sporting Lissabon og er transferfri. Han har spillet 35 landskampe for Holland.

Der er dialog

- Vi kan bekræfte, at vi er i dialog med Khalid Boulahrouz. Jeg har haft flere samtaler med hans agent, og vi synes, at det er en interessant spiller. Om det fører til en kontrakt, er for tidligt at sige på nuværende tidspunkt, siger Brøndby IF's sportschef Per Rud til brondby.com.

- Dét at købe og sælge spillere er en proces, der løber 365 dage om året. Vi er hele tiden i markedet. Hvis der opstår muligheder, som kan styrke vores trup, er vi opmærksomme på det.

Brøndby IF har ikke yderligere kommentarer til dialogen med Khalid Boulahrouz på nuværende tidspunkt.

Brøndby IF er i dialog med den hollandske forsvarsspiller Khalid Boulahrouz, der her ses i Chelseatrøjen. Foto lånt fra chelseafc.com.